*VEGA præsenterer:*

**Black roots rock og bidske samfundskommentarer fra Fantastic Negrito***Den karismatiske musikers genrehybrid favner lyden af USA i Lille VEGA d. 6. august.*

Singer/songwriter Xavier Dphrepaulezz aka Fantastic Negrito er lig med en banebrydende fusion af blues, rock, folk, hiphop og funk med slideguitar, trommer og klaver, hvilket for alvor kom til udtryk på albummet *The Last Days of Oakland* fra 2016. Selv kalder han stilen black roots rock.

Han er en driftig og passioneret musiker, som væver det 21. århundredes amerikanske, forskelligartede og ofte modstridende musikalske tråde sammen i bidske, funky kommentarlunser til nutidens samfunds besættelse af materielle goder og tomme kalorier.

Negrito er personificeringen af en musiker, som er blevet genfødt efter at have gennemgået alverdens stridigheder – lige fra bunden, hvor han solgte stoffer på gaden i Oakland over en mislykket pladekontrakt til millioner i midt-90’erne til en bilulykke i 1999, der nær havde taget livet af ham og efterlod ham med alvorligt kvæstede hænder.

I 2014 vendte Negrito tilbage til musikken efter en lang pause dedikeret til sin familie ved at spille på Oaklands gader og stræder. Pludselig gik det stærkt. Han indsendte en optræden af singlen ”Lost in a Crowd” i en fragtelevator til NPRs Tiny Desk Contest i 2015 og endte med at vinde, hvilket førte til supportgigs for navne som Sturgill Simpson, Solange og Chris Cornell. I 2017 kulminerede hans succes, da han triumferende vandt en Grammy for Best Contemporary Blues Album for *The Last Days of Oakland.*

Næste skridt for Fantastic Negrito er udgivelsen af hans andet album *Please Don’t Be Dead*, som er lige rundt om hjørnet.

**Fakta om koncerten:**

Fantastic Negrito (US)

Mandag d. 6. august kl. 21.00

Lille VEGA, Enghavevej 40, 1674 København V

200 kr. + gebyr

Forsalget er startet via VEGAs hjemmeside og Ticketmaster